Elektrisiteit-terroriste gesoekCity Power het Saterdag gesê ‘n ondersoek is van stapel gestuur om die werknemers te identifiseer wat die kragvoorsiening rondom Johannesburg afgesny het. “City Power werk nou saam met die polisie op ‘n plaaslike en nasionale vlak,” het Sol Masolo, woordvoerder van City Power, gesê. “’n Ondersoek duur voort maar die skuldiges is nog nie uitgeken nie.” Groot gedeeltes van Johannesburg het sedert Donderdag kragonderbrekings ervaar. Die kragonderbrekings is glo weens sabotasie deur werknemers wat sedert Woensdag onwettig begin staak het. Die werkers het begin staak nadat City Power glo ‘n nuwe skofsisteem ingestel het om sy jaarlikse oortydrekening te verminder. Maroela Media het vroeër berig alle voorstede in Johannesburg, wat weens die sabotasie kragonderbrekings ervaar het, nou weer van elektrisiteit voorsien word.